Η Ουκρανία πρέπει να ενεργήσει συνετά και να αποφύγει τη βία - 2004-11-25
λεει ο Κόλιν Πάουελ και ζητά διερεύνηση των καταγγελιών για εκλογική νοθεία
Ο υπουργός εξωτερικών των Ηνωμένων Πολιτειών, Κόλιν Πάουελ, λέει πως η Ουάσινγκτον δεν μπορεί να δεχτεί σα νόμιμα τα επίσημα αποτελέσματα των εκλογών στην Ουκρανία λόγω των καταγγελιών για ευρύτατες εκλογικές νοθείες. Ο κ. Πάουελ επανέλαβε την προειδοποίηση της κυβέρνησης Μπους, ότι θα υπάρξουν συνέπειες στις σχέσεις Ηνωμένων Πολιτειών-Ουκρανίας εάν οι αρχές του Κιέβου δεν ενεργήσουν υπεύθυνα και αμέσως σε σχέση με τις διαμαρτυρίες για τα αποτελέσματα των εκλογών. Παράλληλα όμως, ο αμερικανός υπουργός είπε πως η κρίση μπορεί ακόμα να εκτονωθεί και πρόσθεσε πως οι ΗΠΑ δεν κοιτάζουν αυτή τη στιγμή πώς να τιμωρήσουν, αλλά πώς να βοηθήσουν να βρεθεί κάποιος ειρηνικός τρόπος επίλυσης της πολιτικής κρίσης. «Αυτή τη στιγμή δεν μας απασχολεί το πώς θα τιμωρήσουμε, αλλά το πώς θα προχωρήσει ειρηνικά η υπόθεση, έτσι ώστε να υπάρξει κάποιο αποτέλεσμα που να αντικατοπτρίζει τη βούληση του ουκρανικού λαού και να είναι αποδεκτό τόσο από τους Ουκρανούς όσο και από τη διεθνή κοινότητα. » Ο κ. Πάουελ είπε πως μίλησε με τον πρόεδρο της Ουκρανίας Λεονίντ Κούτσμα και πως του συνέστησε να μη χρησιμοποιήσει βία εναντίον των διαδηλωτών, ενώ παράλληλα τον προέτρεψε να επιδιώξει ένα συμπεφωνημένο διακανονισμό. Ο αμερικανός υπουργός εξωτερικών είπε επίσης πως είχε μια καλή συζήτηση με το ρώσο ομόλογό του, Σεργκέϊ Λαβρώφ, η κυβέρνηση του οποίου έχει καταστήσει σαφή την προτίμησή της για τον ουκρανό πρωθυπουργό Βίκτωρ Γιανούκοβιτς, που ανακηρύχθηκε νικητής των εκλογών. Ο κ. Πάουελ αρνήθηκε να προτείνει κάποιο συγκεκριμένο τρόπο επίλυσης της ουκρανικής κρίσης. Είπε πως υπάρχει μια πρόταση για επανάληψη των εκλογών, αλλά υπάρχουν και άλλες εναλλακτικές λύσεις που αξίζει να μελετηθούν προσεκτικά. Καταλήγοντας ο κ. Πάουελ είπε πως εάν η Ουκρανία ενεργήσει συνετά και αποφύγει να χρησιμοποιήσει βία, μπορεί να περιμένει μεγάλη βοήθεια από τις ΗΠΑ, την Ευρωπαϊκή Ένωση και την Πολωνία, της οποίας ο πρόεδρος Αλεξάντρ Κβασνιέβσκυ πρότεινε να μεσολαβήσει για τη διευθέτηση της κρίσης.